b'\n_START_ARTICLE_\nYrj\xc3\xb6 Vesamaa\n_START_PARAGRAPH_\nYrj\xc3\xb6 Vilhelm Vesamaa (k\xc3\xa4ytti Saksassa peitenime\xc3\xa4 Georg Weissmann), (16. joulukuuta 1891 Eno \xe2\x80\x93 6. huhtikuuta 1918) oli suomalainen j\xc3\xa4\xc3\xa4k\xc3\xa4riluutnantti. Vesamaan vanhemmat olivat rovasti Oskar Vesamaa ja Oihonna Streng. Vesamaa sai sotilaskoulutuksensa Saksassa ensimm\xc3\xa4isen maailmansodan aikana, jolloin h\xc3\xa4n sai tulikasteensa Saksan it\xc3\xa4rintamalla. My\xc3\xb6hemmin h\xc3\xa4n osallistui Suomen sis\xc3\xa4llissotaan ja kaatui Tampereen valtauksen loppuvaiheissa kaupungin keskustasta k\xc3\xa4ydyss\xc3\xa4 taistelussa.\n_START_SECTION_\nOpinnot\n_START_PARAGRAPH_\nVesamaa kirjoitti ylioppilaaksi Jyv\xc3\xa4skyl\xc3\xa4n lyseosta vuonna 1911 ja liittyi H\xc3\xa4m\xc3\xa4l\xc3\xa4is-osakuntaan. Opintojaan h\xc3\xa4n jatkoi Helsingin yliopistossa aluksi filosofisen tiedekunnan fyysis-matemaattisella osastolla ja my\xc3\xb6hemmin l\xc3\xa4\xc3\xa4ketieteellisess\xc3\xa4 tiedekunnassa. H\xc3\xa4n suoritti l\xc3\xa4\xc3\xa4ketieteen alkututkinnon vuonna 1914.\n_START_SECTION_\nJ\xc3\xa4\xc3\xa4k\xc3\xa4rikausi\n_START_PARAGRAPH_\nVesamaa liittyi vapaaehtoisena Saksassa sotilaskoulutusta antavan j\xc3\xa4\xc3\xa4k\xc3\xa4ripataljoona 27:n 3. komppaniaan 7. lokakuuta 1915. H\xc3\xa4n otti osaa taisteluihin ensimm\xc3\xa4isess\xc3\xa4 maailmansodassa Saksan it\xc3\xa4rintamalla Misse-joella, Riianlahdella ja Aa-joella.\n_START_SECTION_\nSuomen sis\xc3\xa4llissota\n_START_PARAGRAPH_\nVasamaa saapui Suomeen (Vaasaan) j\xc3\xa4\xc3\xa4k\xc3\xa4reiden p\xc3\xa4\xc3\xa4joukon mukana luutnantiksi ylennettyn\xc3\xa4 25. helmikuuta 1918. H\xc3\xa4net komennettiin Suomen sis\xc3\xa4llissotaan joukkueenjohtajaksi 1. J\xc3\xa4\xc3\xa4k\xc3\xa4rirykmentin 3. j\xc3\xa4\xc3\xa4k\xc3\xa4ripataljoonan 1. komppaniaan. H\xc3\xa4n otti osaa sis\xc3\xa4llissodan taisteluihin Tampereella, miss\xc3\xa4 h\xc3\xa4n haavoittui 4. huhtikuussa 1918 ja kuoli lopulta haavoihinsa 6. huhtikuuta 1918. H\xc3\xa4net haudattiin Karstulan sankarihautaan.'